પાઠ 19
પાઉલ અને અજાણ્યા ઈશ્વર
શિક્ષકની માર્ગદર્શિકા  ·  જુઓ, સાંભળો અને જીવો – પુસ્તક 8: પવિત્ર આત્માનાં કાર્યો

	બાળકોને શીખવવું કે જેમણે ક્યારેય ઈસુ વિશે સાંભળ્યું ન હતું તેમને પાઉલે કેવી રીતે પ્રચાર કર્યો.

[ઈશ્વર] સર્વ જગ્યાએ સર્વ લોકોને પસ્તાવો કરવાની આજ્ઞા કરે છે.



પાઠની રજૂઆત
શરૂઆત
તમે જ્યાં ક્યારેય ગયા ન હો ત્યાંની મુલાકાતે જાઓ ત્યારે તમે શું કરો છો? તે બીજું શહેર કે પ્રદેશ, અથવા ફક્ત બીજા કોઈનું ઘર હોઈ શકે. હા, તમે આસપાસ સારી રીતે નજર કરો છો, કારણ કે તમારા માટે બધું નવું છે.
પાઠના મુખ્ય મુદ્દાઓ
	1.પાઉલે જ્યારે પહેલી વાર એથેન્સ શહેરની મુલાકાત લીધી ત્યારે તેણે બરાબર આમ જ કર્યું. તે મોટું અને મહત્ત્વનું શહેર હતું, જેમાં ઘણી સુંદર ઇમારતો હતી. તે આસપાસ ફરતો હતો ત્યારે તેણે જોયું કે તે ઇમારતોમાંની ઘણી ઉપાસનાનાં સ્થાનો હતાં. પણ ત્યાંના રહેવાસીઓ ધાતુ કે પથ્થરમાંથી બનાવેલી મૂર્તિઓ, ખોટા દેવોની ઉપાસના કરતા હતા. તે જોઈને પાઉલ ખૂબ દુઃખી થયો (17:16). તે દેવોની પ્રતિમાઓ કદાચ સુંદર કલાકૃતિઓ હશે, પણ તેઓ નિર્જીવ હતી. તેમનામાં કોઈને મદદ કરવાનું સામર્થ્ય ન હતું.
	2.દરરોજ પાઉલ સભાસ્થાનમાં, બજારમાં અને બીજાં જાહેર સ્થળોએ લોકોને પ્રચાર કરતો. એથેન્સના લોકોને વિચારોની ચર્ચા કરવી ગમતી અને તેઓ હંમેશાં નવા વિચારોમાં રસ ધરાવતા, તેથી તેમણે પાઉલને શહેરની સભા સમક્ષ તેના બોધની સમજૂતી આપવા કહ્યું (17:17-21).
	3.પાઉલ એથેન્સના લોકોને દુઃખ પહોંચાડવા કે નારાજ કરવા માંગતો ન હતો. તે તેમને પ્રભુ માટે જીતવા માંગતો હતો, દૂર હાંકી કાઢવા નહિ. તેથી, તેણે એમ ન કહ્યું કે પોતાના હાથે બનાવેલા દેવોની ઉપાસના કરવી કેટલી મૂર્ખામી છે. તેને બદલે, તેણે કહ્યું કે ઉપાસનાની બધી વસ્તુઓ તેને બતાવે છે કે તેઓ ખૂબ ધાર્મિક છે. તેણે કહ્યું કે તેને “અજાણ્યા ઈશ્વરને” નામની એક વેદી પણ મળી. પાઉલે જાહેર કર્યું કે તે તેમને તે ઈશ્વર વિશે કહી શકે છે (17:22-23). ચિત્ર 19 બતાવો.
	4.પાઉલે તેમને શીખવ્યું: ઈશ્વર આખા જગતના અને સમગ્ર માનવજાતના સર્જક છે. ઈશ્વર પાસે આ જગત માટે યોજના છે અને તે આપણી કાળજી રાખે છે. સાચા ઈશ્વર જીવંત છે, સોના કે ચાંદી કે પથ્થરની બનેલી નિર્જીવ મૂર્તિ જેવા નહિ. જેઓ પાપથી પીઠ ફેરવીને તેમને અનુસરતા નથી તેમનો ઈશ્વર ન્યાય કરશે. ઈશ્વર ઇચ્છે છે કે આપણે તેમને અંગત રીતે ઓળખીએ, તેથી તેમણે ઈસુને આપણા તારનાર તરીકે મોકલ્યા. તેમણે ઈસુને મૂએલાંમાંથી ઉઠાડ્યા (17:24-31).
	5.કેટલાક પાઉલની વાત પર હસ્યા, પણ થોડા એથેન્સના લોકોએ વિશ્વાસ કર્યો (17:32-34).
વાર્તા પ્રત્યે આપણો પ્રતિભાવ
આફ્રિકાના એક ટાપુનો એક માણસ ખ્રિસ્તી બન્યો. તેની પત્નીના માતાપિતા મૂર્તિઓના મંદિરના રખેવાળ હતા. વૃદ્ધ પિતા આંશિક લકવાગ્રસ્ત હતા; કેળું છોલવામાં પણ તેમને બે કલાક લાગતા. જ્યારે યુવાનોએ તેમને પ્રભુ ઈસુ વિશે સાક્ષી આપી, ત્યારે તેઓ પણ ખ્રિસ્તી બન્યા. બે અઠવાડિયાની અંદર, પિતા એટલા સ્વસ્થ થઈ ગયા કે તેઓ જે મૂર્તિઓની ઉપાસના કરતા હતા તેમને તોડી નાખવા પોતાના હાથ વાપરી શક્યા.
આપણા ઈશ્વર જીવંત છે, મૂર્તિની જેમ નિર્જીવ નહિ. ઈશ્વર ઇચ્છે છે કે આપણે તેમને અંગત રીતે ઓળખીએ અને તેમની ઇચ્છા પ્રમાણે તેમની મદદ પામીએ.
મુખપાઠ કલમ દૃઢ કરાવો

